SA operasterre reis deur land om jong stemme te slyp | Netwerk24
Deur Christiaan Boonzaier 24 Februarie 2020 19:30
Die basbariton Emmanuel Maqoma lei sangers op 'n vorige slypskool op. Foto: Val Adamson
Hlengiwe Mkhwanazi (sopraan), Nonhlanhla Yende (mezzosopraan), Nkululeko Mqobongo (tenoor), en die basbaritonne Emmanuel Maqoma en Lesego Mkhwanazi het Vrydag met KO se 9de Jaarlikse Nasionale Skoletoer begin.
Hulle gaan in drie weke 80 skole in al nege die provinsies besoek en jong stemme slyp om hulle vir die nasionale ABC Motsepe Skoolkoor-eisteddfod voor te berei.
Die operasangers word deur die pianis Paul Ferreira en die toer se koördineerder, Masixole Makwetu, vergesel.
(Hlengiwe) Mkhwanazi, wat in die verlede ook aan die toer deelgeneem het, sê dit is vir haar 'n riem onder die hart om te sien hoe kinders met die regte opleiding die selfvertroue kry om die voorgeskrewe musiek te sing.
"My werk as onderwyseres is om te verseker dat hulle die musiek verstaan, om dit vir hulle vermaaklik te maak, en om hulle te kry om met hul jong en natuurlike stemme te sing – nie om 'n ander sanger wat hulle op YouTube gehoor het, na te maak nie," sê sy.
"Ek doen dit omdat ek voel die kinders én hul onderwysers het 'n professionele persoon nodig wat weet hoe dit (sangopleiding) gedoen moet word.
"Wanneer die musiek (vir die eisteddfod) voorgeskryf word, besef niemand werklik dat hierdie jong mans en vroue nog nooit sanglesse of opleiding in vreemde tale ontvang het nie ."
Mkhwanazi sê sy leer self baie deur die ondervinding, veral oor hoe baie sy onderwys geniet. Sy sê dit het haar gemotiveer om in die nabye toekoms haar eie sangakademie te begin.
Die operasangers gaan 'n draai maak by skole in Johannesburg, Polokwane, Emalahleni, Klerksdorp, Potchefstroom, Newcastle, Durban, Oos-Londen, Queenstown, Welkom, Kimberley, George, Khayelitsha en Kaapstad.
Die slypskole wat hulle gratis aan leerlinge bied, word deur KO, die Kaapstad-metro, die Nasionale Lotery-kommissie, RMB, die MariaMarina-stigting en die Engelse liefdadigheidsorganisasie UK Friends of Cape Town Opera moontlik gemaak.
Enigiemand wat meer inligting oor die slypskole wil hê, kan 'n e-pos aan Lesley Liddle na lesleyl@capetownopera.co.za stuur.